Správa
o príprave zavedenia štrukturálnych fondov Európskej únie na Ministerstve financií SR za rok 2002

Štrukturálne fondy predstavujú nástroje štrukturálnej politiky EÚ využívané na dosiahnutie jej cieľov. K štrukturálnym fondom patria Európsky fond regionálneho rozvoja (ERDF), Európsky sociálny fond (ESF), Európsky poľnohospodársky usmerňovací a záručný fond - usmerňovacia sekcia (EAGGFu) a Finančný nástroj na usmerňovanie rybolovu (FIFG). Financovanie zo štrukturálnych fondov sa uskutočňuje prostredníctvom rámca podpory spoločenstva (CSF), v rámci operačných programov, ktoré musí kandidátska krajina vypracovať v súčinnosti s Národným rozvojovým plánom (NDP) a prostredníctvom jednotných programovacích dokumentov (SPD). 

Základným predpokladom pre využívanie štrukturálnych fondov po vstupe SR do EÚ bolo pre Slovenskú republiku uzavretie kapitoly 21 - Regionálna politika a koordinácia štrukturálnych nástrojov. Táto kapitola bola predbežne uzatvorená 29. júla 2002. 

1. Administratívne zabezpečenie vplývajúce na prípravu na zavedenie štrukturálnych fondov EÚ

V nadväznosti na uznesenie vlády SR č. 133 zo dňa 13. februára 2002  Ministerstvo financií SR zabezpečuje koordináciu finančného riadenia štrukturálnych fondov a príslušného národného spolufinancovania z národných verejných zdrojov. 

V zmysle odporúčania Európskej komisie a Rady vlády SR pre regionálnu politiku bolo Ministerstvo financií SR uznesením vlády SR č. 617 zo dňa 5. júna 2002 k návrhu na zmenu systému platobných orgánov pre štrukturálne fondy EÚ určené ako jediný platobný orgán pre štrukturálne fondy. Cieľom návrhu bolo prehodnotiť rozhodnutie vlády SR o zriadení troch platobných orgánov na Ministerstve práce, sociálnych vecí a rodiny SR pre Európsky sociálny fond, Ministerstve výstavby a regionálneho rozvoja pre Európsky fond regionálneho rozvoja, Ministerstve pôdohospodárstva SR pre Európsky usmerňovací a záručný poľnohospodársky fond (usmerňovacia sekcia) a Finančný nástroj na usmernenie rybolovu. Materiál poukazuje na výhody zriadenia jediného platobného orgánu pre štrukturálne fondy na Ministerstve financií SR, čo umožní jednoduchší, prehľadnejší a efektívnejší výkon platobných funkcií v skrátenom programovacom období v rokoch 2004 až 2006 v zmysle pripomienok Európskej komisie. 

Platobný orgán v zmysle legislatívy Európskych spoločenstiev a SR zodpovedá najmä za nasledovné úlohy: 
•	koordináciu prípravy všetkých pracovných a účtovných postupov súvisiacich s príjmom zálohovej platby, priebežných platieb a záverečnej platby od Európskej komisie a výkonu týchto činností;
•	zostavovanie žiadostí o platbu priebežných platieb Európskej komisii pre všetky štrukturálne fondy (ERDF, ESF, EAGGFu a FIFG) na základe podkladov predložených riadiacimi orgánmi;
•	zostavovanie, certifikáciu a predloženie  výkazu výdavkov Európskej komisii na základe potvrdených a predložených výkazov výdavkov a správ o certifikácii vypracovaných riadiacimi orgánmi a sprostredkovateľskými orgánmi pod platobným orgánom;
•	pred  certifikáciou získanie uistenia o postupoch riadiaceho orgánu, že výkaz výdavkov zahŕňa: 
-	výlučne oprávnené a aktuálne výdavky hradené počas obdobia oprávnenosti (nariadenie Rady 2000/1685/ES stanovujúce podrobné pravidlá pre implementáciu nariadenia Rady č. 99/1260/ES týkajúce sa oprávnenosti výdavkov operácií spolufinancovaných zo štrukturálnych fondov), 
-	vykonané kontroly dodávok spolufinacovaných stavieb, tovarov a služieb, 
-	nárokované výdavky sú skutočné, 
-	postupovalo sa v súlade s predpismi ES, 
-	existuje podporná dokumentácia, 
-	uschováva a dodržiava sa audit trail;
•	zostavovanie a predloženie odhadu čerpania očakávaných výdavkov pre príslušný a nasledujúci rok Európskej komisii na základe podkladov riadiacich orgánov;
•	zabezpečenie vypracovania audit trailu (podrobný popis riadenia a realizácie pomoci na každej úrovni  riadenia štrukturálnych fondov);
•	vrátenie neoprávnene použitých platieb Európskej komisii, vrátane úrokov z omeškania;
•	predkladanie „Bezodkladnej správy o nezrovnalostiach“ Európskej komisii;
•	predkladanie „Správy o zistených nezrovnalostiach a s tým súvisiacich čiastok“ Európskej komisii;
•	predkladanie „Správy o náprave zistených nezrovnalostí a s tým súvisiacich čiastok“ Európskej komisii;
•	predkladanie „Správy o nevymožených čiastkach“ Európskej komisii;  
•	vedenie účtovníctva, výkazníctvo a uschovávanie dokladov v súlade s právnymi predpismi ES a SR.

1.1 Organizačné zabezpečenie

V priebehu rokov 2000 - 2002 v podmienkach Ministerstva financií SR zabezpečoval prípravu na štrukturálne fondy odbor európskej integrácie a európskych fondov v rámci sekcie európskej integrácie a medzinárodných vzťahov. 

V  dôsledku  plnenia záväzkov vyplývajúcich z kapitoly 21 a na základe uznesenia vlády SR č. 617/2002 bol zmenou organizačného poriadku MF SR s účinnosťou od 1. júla 2002 zriadený samostatný útvar platobného orgánu pre štrukturálne fondy EÚ vyčlenením 6 pracovných miest z odboru európskej integrácie a európskych fondov. Útvar je v priamej riadiacej pôsobnosti štátneho tajomníka zodpovedného za prístupový proces do EÚ. Útvar v súčasnosti disponuje 7 štátnozamestnaneckými miestami, z ktorých je k 5.12.2002 obsadených 6. V súlade s uznesením vlády č. 947 zo dňa 21. augusta 2002 k analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ pre rok 2003 sa plánuje posilnenie útvaru o ďalších 17 pracovníkov. Financovanie nových pracovných miest je v štátnom rozpočte pre rok 2003 zabezpečené.
V rámci útvaru vzniklo 1 oddelenie certifikovania a monitorovania, nakoľko certifikovanie v zmysle nariadenia EK 2001/438/ES musí byť oddelené od platobných funkcií. S účinnosťou od 1. januára 2003 sa zmenou organizačnej štruktúry platobného orgánu pre štrukturálne fondy EÚ vytvoria v rámci útvaru 4 oddelenia:
-	oddelenie ERDF 
-	oddelenie EAGGFu a FIFG
-	oddelenie ESF
-	oddelenie certifikovania.
V roku 2003 je na útvare platobného orgánu pre štrukturálne fondy EÚ naplánovaných celkom 23 štátnozamestnaneckých miest.

1.2 Školiace aktivity

V priebehu roka 2002 pokračovali školiace aktivity z hľadiska prípravy na štrukturálne fondy. Pracovníci útvaru platobného orgánu pre štrukturálne fondy EÚ absolvovali nasledovné  semináre:

-	Štrukturálne fondy a vstup - slovenský prípad, Bratislava, (14. - 15.2.2002)
-	Štrukturálne fondy Európskej únie, Rotterdam, Holandsko (11. - 29.3.2002) 
-	Španielske skúsenosti s riadením štrukturálnych fondov a Kohézneho fondu, Bratislava (5.4.2002)
-	Organizácia a koordinácia fondov EÚ - v rámci slovensko-luxemburgskej spolupráce, Bratislava (26.-27.9.2002)
-	Monitorovací systém pre štrukturálne fondy EÚ vo Francúzsku - PRÈSAGE, Clermont-Ferrand, Francúzsko (16. - 23.12.2002) 

2. Legislatívne zabezpečenie 

V nadväznosti na legislatívne postupy uskutočnené v rokoch 2000 a 2001 bol v roku 2002 vytvorený základný právny rámec na prípravu štrukturálnych fondov.

2.1. Novela zákona č. 303/1995 Z. z. o rozpočtových pravidlách
K najdôležitejším legislatívnym krokom v oblasti prípravy na štrukturálne fondy bola príprava novely zákona č. 303/1995 Z. z. o rozpočtových pravidlách v znení neskorších predpisov, ktorú dňa 18. júna 2002 schválila NR SR v znení zákona č. 427/2002 Z. z. Novela doplňuje platný zákon o úpravu spôsobu nakladania s prostriedkami poskytovanými SR po vstupe do EÚ, premietnutie príslušných nariadení a rozhodnutí Rady EÚ vzťahujúce sa na túto oblasť, ako aj na oblasť vlastných zdrojov Európskych spoločenstiev. Účinnosť novely zákona je od dňa nadobudnutia platnosti zmluvy o pristúpení Slovenskej republiky k Európskym spoločenstvám a k Európskej únii. 
V súlade s princípom viacročného programovania - zvýšením disciplíny vládnych výdavkov, Ministerstvo financií SR v spolupráci so správcami rozpočtových kapitol je povinné zostaviť návrh viacročného rozpočtu pre najmenej dva nasledujúce roky. Návrh viacročného rozpočtu bude súčasťou príslušného zákona o štátnom rozpočte. Údaje o príjmoch a výdavkoch na nasledujúce roky budú mať len indikatívny charakter, čo umožňuje úpravu finančných tabuliek v súlade s čl. 34 (3) nariadenia Rady 1260/1999/ES. Povinnosť zostavenia viacročného rozpočtu nadobúda účinnosť od 1. januára 2004, preto viacročný rozpočet sa bude pripravovať najskôr pre rok 2005.
Prostriedky poskytnuté po vstupe SR do EÚ zo štrukturálnych fondov po ich prijatí sa vedú na osobitnom účte Ministerstva financií SR v štátnej pokladnici. Budú zaradené do príjmov štátneho rozpočtu a súčasne sa k nim priradia potrebné výdavky za účelom ich efektívneho sledovania, kontroly, hodnotenia a vykazovania v súlade so zaužívanými postupmi v členských štátoch Európskych spoločenstiev. Prostriedky určené na spolufinancovanie spoločných programov SR a EÚ budú po vstupe súčasťou rozpočtových výdavkov príslušných rozpočtových kapitol. 
V súlade s novelou zákona zmeny v programoch (presuny medzi programami, doplnenie nového programu alebo jeho časti) možno vykonať len na základe rozhodnutia vlády SR po predchádzajúcom vyjadrení Ministerstva financií SR, a to za podmienky, že plnenie cieľa programu, z ktorého sa prostriedky presúvajú, bude zabezpečené. 
Novela zákona o rozpočtových pravidlách ďalej upravuje postup pri vrátení neoprávnene použitých alebo zadržaných prostriedkov ES vrátane penále a zároveň umožňuje vznik rezervy v štátnom rozpočte na úhradu sankcií za tieto prostriedky ES.

2.2 Koncepcia systému finančného riadenia štrukturálnych fondov 

Dňa 18. septembra 2002 vláda uznesením č. 1030 schválila Koncepciu  systému finančného riadenia štrukturálnych fondov, ktorej cieľom je zabezpečiť efektívny systém  finančného riadenia štrukturálnych fondov v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov. Súčasťou systému je o. i.:
-	presné vymedzenie zodpovedností jednotlivých subjektov, ich úloh pri finančnom riadení a kontrole a vzťahov medzi nimi, 
-	určenie orgánu vydávajúceho prehlásenie o ukončení pomoci zo štrukturálnych fondov, 
-	finančné plánovanie a programové rozpočtovanie,
-	popis tokov žiadostí o platby,
-	systém účtov a finančných tokov prostriedkov EÚ a štátneho rozpočtu na spolufinancovanie,
-	ustanovenia o certifikácii výdavkov, 
-	postupy pri výskyte nezrovnalostí,
-	účtovníctvo, finančné výkazníctvo a archivácia,
-	používanie mien, narábanie s kurzovými rozdielmi
-	obsah zmluvy s konečným prijímateľom,
-	monitorovanie a elektronická výmena údajov,
-	kontrola fyzickej realizácie projektov,
-	kontrola vzoriek operácií a projektov,
-	následná finančná kontrola,
-	ustanovenia o prehlásení o ukončení pomoci, 
-	vnútorný audit.

3.  Vyjednávania s Európskou komisiou

3.1 Negociačná  kapitola   21  -  Regionálna   politika  a    koordinácia   štrukturálnych nástrojov

V priebehu roka 2002 sa uskutočnili viaceré technické konzultácie a pracovné stretnutia s predstaviteľmi EK k finančnému riadeniu štrukturálnych fondov, na ktorých bol zúčastnený platobný orgán pre štrukturálne fondy EÚ a útvar metodiky finančnej kontroly a vnútorného auditu. 
V rámci kapitoly 21 bolo Európskej komisii predložených päť dodatkových informácií. Po predložení 5. dodatkovej informácie bola v júli 2002 kapitola predbežne uzavretá. Ministerstvo financií SR zabezpečovalo vypracovanie podkladov do jednotlivých dodatkových informácií pre časti týkajúce sa:
-	legislatívneho zabezpečenia, 
-	stanovenia a administratívneho zabezpečenia platobného orgánu pre štrukturálne fondy a jeho zodpovedností, 
-	delegovaných funkcií na sprostredkovateľské orgány, 
-	koordinácie finančného riadenia štrukturálnych fondov, 
-	finančnej kontroly a vnútorného auditu, 
-	administratívnych kapacít, vzdelávania a školenia v oblasti finančného riadenia, finančnej kontroly a vnútorného auditu, 
-	monitorovania a monitorovacieho systému pre štrukturálne fondy, 
-	viacročného rozpočtovania, programovania, spolufinancovania štrukturálnych fondov,
-	stanovenia odhadu verejných výdavkov a kapacity spolufinancovania štrukturálnych fondov.

3.2 Negociačná kapitola 29 - Finančné a rozpočtové ustanovenia 

Jednou z najvýznamnejších otázok prístupového procesu kandidátskych krajín do EÚ je vyriešenie finančných a rozpočtových záležitostí, ktoré sú predmetom prierezovej negociačnej kapitoly 29 - Finančné a rozpočtové ustanovenia. 
V priebehu roka 2002 sa uskutočnili dôležité rokovania medzi predstaviteľmi Európskej komisie, predsedníctva Rady ministrov EÚ a kandidátskych krajín, prostredníctvom ktorých dochádzalo k postupnému zosúlaďovaniu rozdielnych názorov a postojov.
Základ pre vyjednávania predstavoval finančný rámec stanovený v záveroch Berlínskeho summitu z 14.-15.3.1999 - Agenda 2000. Vzhľadom k tomu, že návrh počítal so vstupom 6 krajín od roku 2002 bolo potrebné finančný rámec prispôsobiť potrebám všetkých kandidátskych krajín.
V nadväznosti na závery z Berlína, Európska komisia dňa 30. januára 2002 schválila horizontálny dokument k finančnému rámcu na roky 2004 - 2006. V dokumente boli navrhnuté finančné a rozpočtové východiská pre rokovania so všetkými kandidátskymi krajinami v oblasti poľnohospodárstva, štrukturálnych akcií, vnútornej politiky EÚ, ako aj príspevkov kandidátov do rozpočtu únie. Dokument neobsahoval rozdelenie finančných prostriedkov medzi jednotlivé kandidátske krajiny. Tieto sa vyšpecifikovali až v priebehu rokovaní pri koncipovaní návrhu spoločnej pozície EÚ.
Návrh EK vychádzal z finančných limitov pre záväzky platieb predpokladanými v Agende 2000 pre rozšírenie v rokoch 2004 - 2006 t.j. 42 590 mil. EUR. EK pritom vychádzala z predpokladu čerpania finančných prostriedkov pre nových členov v úrovni rokov 2002–2004, zvýšeného o 4 krajiny (o cca 15 %), doplneného o dodatočné prostriedky a finančnou rezervou. Dodatočné prostriedky Komisia navrhla rozdeliť na priame platby pre poľnohospodárov, posilnenie štrukturálnej politiky, jadrovej bezpečnosti, posilňovanie administratívnych kapacít, severnú časť Cypru. Rezervu navrhla EK využiť na prípadné kompenzačné platby, ktorými by sa vyrovnával rozdiel medzi platbami do rozpočtu a prijímanou pomocou z rozpočtu EÚ novými členskými krajinami.
Rada pre všeobecné záležitosti EÚ dňa 18.11.2002 stanovila dátum vstupu nových členov do EÚ na 1.5.2004. Všetky predchádzajúce prepočty v rámci finančného rámca vychádzali z predbežného dátumu vstupu od 1.1.2004. Zmenený dátum vstupu sa neodrazil výrazne v predpokladaných záväzkoch, ktoré by nové členské krajiny mali po vstupe v roku 2004 obdržať z rozpočtu EÚ. Zmena dátumu sa prejavila len v úrovni príspevkov nových členských štátov do rozpočtu EÚ, tieto sa predpokladajú až od 1.5.2004 t.j. nové členské krajiny „ušetria“ 1/3 na príspevkoch do rozpočtu EÚ, čo sa pozitívne prejaví v čistej rozpočtovej pozícií nových členov v roku 2004.  
V zmysle záverov Bruselského summitu z 24. - 25.10.2002 došlo k  zníženiu objemu finančných prostriedkov vyčlenených pre štrukturálne operácie z navrhovaných 25,5 mld. EUR na 23 mld. EUR. 
V nadväznosti na ukončenie prístupových rokovaní na summite v dňoch 12. - 13. decembra 2002 v Kodani predstavujú v prípade SR štrukturálne operácie na celkových záväzkoch EÚ v skrátenom programovacom období v rokoch 2004 až 2006 podiel 63 % (štrukturálne fondy 42 % a Kohézny fond 21 %). Finančné prostriedky vyčlenené na štrukturálne fondy budú predstavovať najvýznamnejšiu a najväčšiu položku v príjmoch SR zo všeobecného rozpočtu ES.
Celkové záväzky pre SR v oblasti štrukturálnych operácií predstavujú 1560 mil. EUR, z čoho štrukturálne fondy predstavujú 1050,3 mil. EUR a Kohézny fond 509,7 mil. EUR.
Od 1.5.2004 do konca roku 2004 by malo SR v zmysle metodológie EÚ čerpať reálne 118,5 mil. EUR, z čoho pre štrukturálne fondy 114,6 mil. EUR a pre Kohézny fond 3,86 mil. EUR. Pre štrukturálne fondy sa aplikuje zálohová platba vo výške 16 % z celkového záväzku (1050,3 mil. EUR), ktorá bude rozdelená na dve splátky 10 % v roku 2004 a 6 % v roku 2005. Nad rámec zálohovej platby sa očakáva aj 2 % čerpanie z priemerného ročného záväzku. V roku 2004 sa pre Kohézny fond očakáva 2 % čerpanie z prvého ročného záväzku.
V nadväznosti na negociačnú kapitolu 29 pri zohľadnení previazanosti na negociačnú kapitolu 21 Ministerstvo financií SR v máji 2002 vypracovalo materiál Odhad záväzkov a príjmov zo štrukturálnych fondov ES, Kohézneho fondu, predvstupových fondov a spolufinancovania z národných zdrojov po vstupe SR do ES na obdobie 2004 - 2006, ktorý bol schválený Radou vlády SR pre regionálnu politiku SR dňa 16.5.2002. Uvedený materiál bol v priebehu roka 2002 viackrát aktualizovaný a rozšírený o analýzu dopadov štrukturálnych operácií na proces vyjednávania o finančných rámcoch s Európskou komisiou a na verejné rozpočty.  

V septembri 2002 bol schválený v porade vedenia MF SR materiál Odporúčania pre stratégiu prístupového procesu v rezorte MF SR, ktorý tvoril významný podklad pre vyjednávanie o finančných rámcoch za oblasť pôsobnosti MF SR.

4.  Koordinácia prípravy na štrukturálne fondy 

4.1 Príprava programovacích dokumentov
Platobný orgán pre štrukturálne fondy sa aktívne podieľa pri príprave Národného rozvojového plánu, jednotlivých operačných programov a Jednotných programovacích dokumentov. Jeho zástupcovia spolu so zástupcami sekcie rozpočtovej sú členmi pracovných skupín pre vypracovanie operačných programov a SPD. 
S cieľom zabezpečenia jednotnosti uvedených oblastí v pripravovaných operačných programoch a SPD vypracoval útvar platobného orgánu pre štrukturálne fondy EÚ návrh časti Finančné riadenie, ktorá má byť v súlade s nariadením Rady 99/1260/ES súčasťou pripravovaných operačných programov, resp. jednotných programovacích dokumentov. Časť  Finančné riadenie definuje postupy týkajúce sa mobilizácie a obehu finančných tokov zavedených pre zabezpečenie ich priehľadnosti a popis špecifických mechanizmov a postupov pre kontrolu operačných programov, príp. SPD. Táto časť bola v októbri 2002 predložená jednotlivým riadiacim orgánom. 
Platobný orgán zároveň priebežne predkladal jednotlivým riadiacim orgánom informácie s  aktuálnymi finančnými rámcami podľa cieľov a Iniciatív Spoločenstva. Materiál Finančné rámce pre využívanie prostriedkov zo štrukturálnych fondov a Kohézneho fondu pre skrátené programovacie obdobie 2004 - 2006 s konečnými hodnotami záväzkov z fondov EÚ, vyplývajúcimi z uzavretia negociačnej kapitoly 29 - Finančné a rozpočtové ustanovenia, je v súčasnosti predložený na medzirezortné pripomienkové konanie pred predložením na rokovanie vlády SR. Z týchto finančných záväzkov sa bude vychádzať pri vypracovaní finančných plánov operačných programov a Jednotných programovacích dokumentov.

4.2 Monitorovanie
Platobný orgán pre štrukturálne fondy sa výraznou mierou podieľa pri monitorovaní štrukturálnych fondov. Zástupca platobného orgánu je členom každého monitorovacieho výboru - pre Rámec podpory Spoločenstva, operačné programy a jednotné programovacie dokumenty.
Jednou z najdôležitejších požiadaviek Európskej komisie v súvislosti s prípravou na využitie štrukturálnych fondov je vybudovanie funkčného IT monitorovacieho systému pre štrukturálne fondy, ktorý bude slúžiť na sledovanie stavu čerpania prostriedkov na úrovni jednotlivých štrukturálnych fondov, operačných programov, jednotných programovacích dokumentov, opatrení a projektov. 
IT monitorovací systém pre štrukturálne fondy sa skladá z troch častí :
•	Finančný a fyzický monitorovací podsystém
•	Programovací podsystém
•	Platobný monitorovací podsystém 
Za vybudovanie a riadenie prvých dvoch podsystémov je zodpovedné Ministerstvo výstavby a regionálneho rozvoja SR. Za vybudovanie a riadenie platobného monitorovacieho podsystému je zodpovedné Ministerstvo financií SR. Jednotná údajová základňa IT monitorovacieho systému pre štrukturálne fondy sa vybuduje v DataCentre, ktoré bude prevádzkovateľom celého systému (rovnako aj Rozpočtového informačného systému a Informačného systému štátnej pokladnice).
Za účelom koordinácie príprav jednotlivých podsystémov monitorovacieho systému v novembri 2002 bol založený riadiaci výbor zložený zo zástupcov Ministerstva výstavby a regionálneho rozvoja SR a Ministerstva financií SR. 

4.2.1 Platobný monitorovací podsystém pre štrukturálne fondy 

Platobný monitorovací podsystém bude vybudovaný z finančných prostriedkov EÚ  v rámci projektu „Vybudovanie platobného monitorovacieho subsystému pre štrukturálne fondy“ z PHARE „SK 0003. 01 „Štátna pokladnica“. Pre projekt je vyčlenených 700 000 EUR.  
V súvislosti s realizáciou dodávky platobného monitorovacieho podsystému prebehol v auguste 2002 užší výber a v novembri 2002 sa uskutočnil výber dodávateľa. V spolupráci s dodávateľom rozpočtového informačného systému bola vypracovaná procesná analýza, ktorá bude slúžiť ako podklad pre vybudovanie tohto podsystému. Pri vybudovaní platobného monitorovacieho podsystému sa rovnako očakáva pomoc zo strany francúzskych expertov  v rámci Twinningového projektu PHARE Verejná vnútorná finančná kontrola.
Nakoľko sa prostriedky zo štrukturálnych fondov  po vstupe stávajú súčasťou štátneho rozpočtu, IT monitorovací systém pre štrukturálne fondy bude prepojený s Informačným systémom štátnej pokladnice a Rozpočtovým informačným systémom, čo výrazne uľahčí riadenie disponibilných zdrojov a zabezpečenia príslušných rozpočtových mechanizmov v nadväznosti na finančné riadenie štrukturálnych fondov. Elektronickú výmenu údajov, správ a informácií s Európskou komisiou týkajúcich sa finančného riadenia uskutočňuje platobný orgán pre štrukturálne fondy EÚ.

4.3 Finančné riadenie

Za účelom vytvorenia efektívneho systému finančného riadenia zriadilo Ministerstvo financií SR pracovné skupiny pre finančné riadenie jednotlivých štrukturálnych fondov (Európsky fond regionálneho rozvoja, Európsky sociálny fond, Európsky záručný a usmerňovací fond – usmerňovacia sekcia a Finančný nástroj na usmerňovanie rybolovu) zriadené pod Prípravným výborom pre štrukturálne fondy a Kohézneho fondu zložených zo zástupcov platobného orgánu pre štrukturálne fondy a platobného orgánu pre Kohézny fond, ktorým je útvar Národného fondu, a relevantných útvarov Ministerstva financií SR (sekcia rozpočtu, útvar projektu štátnej pokladnice, útvar metodiky finančnej kontroly a vnútorného auditu, útvar Národného fondu, sekcia štátneho záverečného účtu, dlhu a účtovníctva), príslušných ministerstiev ako sprostredkovateľských orgánov pod platobným orgánom a riadiacich orgánov a Najvyššieho kontrolného úradu SR ako orgánu vydávajúceho prehlásenia o ukončení pomoci. 
Výsledkom činnosti týchto pracovných skupín bolo o.i. vypracovanie Koncepcie systému finančného  riadenia štrukturálnych fondov, schválenej uznesením vlády SR č. 1030 zo dňa 18. septembra 2002 a Koncepcie systému finančného riadenia Kohézneho fondu, schválenej uznesením vlády SR č. 1029 zo dňa 18. septembra 2002.
Činnosť týchto skupín naďalej pokračuje v nadväznosti na prípravu sprostredkovateľských orgánov pod platobným orgánom a ostatných orgánov zapojených do systému finančného riadenia štrukturálnych fondov. Každý z týchto orgánov musí vypracovať manuály vnútorných postupov, ktoré bude potrebné navzájom zosúladiť. 

4.4 Stanovenie odhadu verejných výdavkov na roky 2004 - 2006 

Dôležitou súčasťou vo vzťahu k plneniu záväzkov vyplývajúcich z negociačnej kapitoly je vypracovanie metodológie určovania odhadov verejných výdavkov a stanovenie odhadu verejných výdavkov a kapacity spolufinancovania na obdobie 2004 - 2006. Úloha stanovenia odhadu verejných výdavkov a kapacity spolufinancovania štrukturálnych fondov vyplýva aj z uznesenia vlády SR č. 15 zo dňa 10. januára 2002 k Správe o príprave na zavedenie štrukturálnych fondov EÚ na Ministerstve financií SR za rok 2001. 
Návrh metodiky stanovenia odhadu verejných výdavkov bol útvarom platobného orgánu pre štrukturálne fondy vypracovaný v októbri a predložený členom pracovných skupín pre finančné riadenie štrukturálnych fondov. Súčasťou návrhu je aj prevodový mostík medzi funkčnou klasifikáciou SR a kategorizáciou stanovenou Európskou komisiou v rámci Pracovných dokumentov č. 1 a 5. Po zosúladení stanovísk jednotlivých ministerstiev s návrhom MF SR bude táto metodika slúžiť ako podklad pre vyčíslenie verejných výdavkov za roky 2000 a 2001. 
Priemerná ročná úroveň verejných výdavkov na roky 2004 - 2006 sa minimálne musí rovnať priemernej ročnej úrovni za roky 2000 - 2001, keďže v súlade  s pravidlami Európskej komisie výdavky vynaložené do oblastí, ktoré môžu byť financované zo štrukturálnych fondov, nesmú byť nahrádzané zo zdrojov štrukturálnych fondov. 

4.5 Rokovania s  Európskou investičnou bankou k  spolufinancovaniu štrukturálnych fondov

V súvislosti so zapojením do spolufinancovania predvstupového programu ISPA v oblasti vodného hospodárstva a výstavby diaľníc pokračuje spolupráca s Európskou investičnou bankou (EIB) aj v nadväznosti na prípravu na štrukturálne fondy. V súlade so všeobecným nariadením Rady 99/1260/ES o štrukturálnych fondoch  môže byť pomoc Spoločenstva poskytnutá nielen vo forme grantov zo štrukturálnych fondov, ale aj v spojení s pôžičkami EIB.
Rokovania s EIB vychádzajú z iniciatívy Európskej komisie, ktorá  oslovila Ministerstvo financií SR ako platobný orgán pre štrukturálne fondy a Ministerstvo výstavby a regionálneho rozvoja SR ako koordinačný orgán pre štrukturálne fondy s cieľom prerokovania možného spolufinancovania štrukturálnych fondov prostredníctvom úverov EIB.
4.6 Ostatné činnosti

Platobný orgán pre štrukturálne fondy sa rovnako podieľa pri:

-	hodnotení, pričom zástupca platobného orgánu spolu so zástupcom útvaru metodiky finančnej kontroly a vnútorného auditu je členom pracovnej skupiny pre hodnotenie zriadenej pod Prípravným výborom pre štrukturálne fondy,
-	programovaní, pričom zástupca platobného orgánu spolu so zástupcom sekcie rozpočtovej je členom pracovnej skupiny pre programovanie zriadenej pod Prípravným výborom pre štrukturálne fondy,
-	celkovej príprave na štrukturálne fondy, pričom riaditeľ platobného orgánu je podpredsedom Prípravného výboru pre štrukturálne fondy,
-	príprave na účasť SR v iniciatíve Spoločenstva INTERREG III - pracovníci platobného orgánu sú členmi národných riadiacich komisií pre INTERREG III.A, INTERREG III.B a INTERREG III.C.

5. Pomoc Európskej komisie pri príprave na štrukturálne fondy

V nadväznosti na prípravu na štrukturálne fondy bude pre platobný orgán pre štrukturálne fondy dôležitá aj odborná pomoc zo strany expertov členských krajín EÚ. 
V rámci PHARE projektu technickej asistencie SR9808-04-01 sa v priebehu roka 2002 uskutočnili viaceré konzultácie s írskym expertom ohľadom prípravy manuálov finančných procedúr pre štrukturálne fondy.  Tieto konzultácie napomohli pri príprave Koncepcie systému finančného riadenia štrukturálnych fondov.

Vzdelávacie aktivity sú naplánované aj v rámci twinningového projektu PHARE Verejná vnútorná finančná kontrola v rámci Finančného memoranda 2001, ktorý sa začal v októbri 2002. Projekt je realizovaný v spolupráci s Ministerstvom hospodárstva, financií a priemyslu Francúzska a Švédskym národným úradom finančného riadenia. Cieľom projektu bude posilnenie útvaru metodiky finančnej kontroly a vnútorného auditu ako centrálnej harmonizačnej jednotky zodpovednej za harmonizáciu metodológie finančného riadenia a finančnej kontroly, ako aj systému vnútorného auditu, vypracovanie manuálov a príručiek pre vykonávanie rôznych druhov vnútorného auditu a audit trailov, návrh softvéru pre platobný monitorovací podsystém pre štrukturálne fondy a pomoc pri vypracovaní audit trailov pre jednotlivé štrukturálne fondy. V rámci tohto projektu už boli realizované odborné konzultácie s francúzskym expertom na monitorovací systém pre štrukturálne fondy.

Od apríla 2002 sa plánovalo zabezpečovanie školiacich a vzdelávacích aktivít pre finančné riadenie štrukturálnych fondov v rámci twinningového projektu Finančného memoranda 2001 PHARE Rozvoj inštitucionálneho rámca a administratívnych kapacít pre programovanie a implementáciu štrukturálnych fondov, ktorého gestorom je Ministerstvo výstavby a regionálneho rozvoja SR. Súčasťou aktivít v rámci tohto projektu mala byť o.i. pomoc pri príprave systému finančného riadenia štrukturálnych fondov, audit trailov pre ERDF a ESF, monitorovacieho systému pre štrukturálne fondy a pod. Twinnigový projekt však z dôvodu problémov medzi Európskou komisiou a francúzskymi twinningovými partnermi ešte nebol schválený. 

V nadväznosti na programovanie Národného programu PHARE 2003 vypracoval platobný orgán pre štrukturálne fondy projektový zámer pre twinningový projekt. Účelom projektu bude zhodnotenie pripravenosti platobného orgánu a sprostredkovateľských orgánov pod platobným orgánom s cieľom zlepšenia systému finančného riadenia štrukturálnych fondov v podmienkach Slovenskej republiky. Súčasťou projektu by mali byť aj školiace aktivity pre pracovníkov týchto orgánov.

Za účelom aktualizácie metodológie odhadu verejných výdavkov a odhadu verejných výdavkov na roky 2004 - 2006 vypracoval platobný orgán pre štrukturálne fondy v spolupráci so sekciou rozpočtu spoločný PHARE projekt v rámci finančného memoranda 2001 Twinning Light Vytvorenie systému príspevkov do rozpočtu EÚ po vstupe, ktorý bol schválený Európskou komisiou. Cieľom projektu bude prejednanie vypracovanej metodológie odhadu verejných výdavkov s expertmi členských krajín na danú oblasť. Súčasťou projektu budú aj školiace a vzdelávacie aktivity k uvedenej problematike.

6. Úlohy  Ministerstva  financií v  roku 2003 vo vzťahu k príprave na zavedenie štrukturálnych fondov

V Pravidelnej správe EK o pripravenosti SR na členstvo v EÚ hodnotila Európska komisia  pokrok Slovenskej republiky v rámci negociačnej kapitoly 21 - Regionálna politika a koordinácia štrukturálnych nástrojov ako dostatočný. Osobitne bol kladne hodnotený pokrok v oblasti finančného riadenia a kontroly. Podľa Európskej komisie je naďalej potrebné posilňovanie administratívnych kapacít, najmä riadiacich orgánov, platobného orgánu, sprostredkovateľských orgánov a útvarov vnútorného auditu. Odporúčania EK sa týkajú aj posilnenia medzirezortnej koordinácie, partnerstva, systémov a procedúr na efektívne monitorovanie, finančné riadenie a kontrolu.

V súlade s odporúčaniami Európskej komisie bude medzi najdôležitejšie úlohy nepochybne patriť dobudovanie platobného orgánu pre štrukturálne fondy EÚ. V nadväznosti na schválené uznesenie vlády SR č. 947/2002 k Analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ pre rok 2003 bude nevyhnutné čo najskôr zabezpečiť prijatie 17 nových zamestnancov a následne ich zaškolenie. Školenie bude zabezpečené v rámci twinnigových projektov Verejná vnútorná finančná kontrola a Rozvoj inštitucionálneho rámca a administratívnych kapacít pre programovanie a implementáciu štrukturálnych fondov (v prípade jeho schválenia).
Na základe návrhu platobného orgánu pre štrukturálne fondy je k 1. januáru 2003 schválená jeho nová organizačná štruktúra so 4 oddeleniami - oddelenie ERDF, oddelenie ESF, oddelenie EAGGFu a FIFG a oddelenie certifikácie. 

V súvislosti s uznesením vlády SR č. 1030/2002 a záväzkom v rámci kapitoly 21 je platobný orgán pre štrukturálne fondy v spolupráci s príslušnými riadiacimi a sprostredkovateľskými orgánmi zodpovedný za vypracovanie audit trailov pre jednotlivé štrukturálne fondy v termíne do konca februára 2003. V tejto súvislosti sa vytvárajú pracovné skupiny zložené zo zástupcov riadiacich orgánov a sprostredkovateľských orgánov pod platobným orgánom.

K dôležitým úlohám v priebehu prvého polroka 2003 rovnako patrí vypracovanie vnútorných manuálov platobného orgánu pre štrukturálne fondy. V súvislosti s ich prípravou sa očakáva pomoc francúzskych a írskych expertov v rámci twinningového projektu Rozvoj inštitucionálneho rámca a administratívnych kapacít pre programovanie a implementáciu štrukturálnych fondov (v prípade jeho schválenia). Obsahom jednotlivých manuálov bude najmä:
-	postavenie útvaru, organizačná štruktúra a vzťahy s organizačnými zložkami MF SR a organizačný poriadok útvaru, 
-	rozdelenie kompetencií a povinností, popisy práce a zastupiteľnosť, 
-	postavenie útvaru vo vzťahu k iným orgánom zapojeným do riadenia štrukturálnych fondov, 
-	manuál platieb z EK, finančných tokov prostriedkov ES, vrátane vrátenia prostriedkov ES, 
-	manuál účtov pre prostriedky ES,
-	manuál žiadostí o platbu,
-	manuál pre nezrovnalosti,
-	manuál pre podávanie správ a dokumentáciu,
-	manuál pre účtovníctvo, výkazníctvo a archiváciu,
-	manuál vnútorného auditu, finančnej kontroly a monitorovania.

Jednou z hlavných požiadaviek EK pre využívanie štrukturálnych fondov je plne funkčný IT monitorovací systém pre štrukturálne fondy. V podmienkach Slovenskej republiky bude tento systém pozostávať z 3 podsystémov, pričom za vybudovanie platobného monitorovacieho podsystému je zodpovedný platobný orgán pre štrukturálne fondy. Jednotlivé podsystémy by mali byť navzájom prepojené. Vybudovanie platobného monitorovacieho systému bude realizované prostredníctvom  PHARE projektu Vybudovanie platobného minitorovacieho podsystému pre štrukturálne fondy a vytvorenie prepojenia medzi IT monitorovacími systémami pre fondy EÚ. Dobudovanie podsystému sa predpokladá do konca októbra 2003, pričom jeho testovanie bude zabezpečené do dňa vstupu SR do EÚ. 

V nadväznosti na vybudovanie monitorovacieho systému bude MF SR v súlade s uznesením vlády SR č. 1030/2002 spolupracovať s Ministerstvom výstavby a regionálneho rozvoja SR na príprave manuálu pre riadenie IT monitorovacieho systému pre štrukturálne fondy, ktorý má byť vypracovaný do konca októbra 2003.

V priebehu roka 2003 bude rovnako potrebné v úzkej spolupráci so sekciou rozpočtu a riadiacimi orgánmi aktualizovať metodológiu odhadu verejných výdavkov a odhad verejných výdavkov na roky 2004 - 2006 v nadväznosti na konzultácie s expertmi členských krajín v rámci pripravovaného PHARE projektu Twinning Light Vytvorenie systému príspevkov do rozpočtu EÚ po vstupe. 

Zo záväzkov v rámci negociačnej kapitoly 21 rovnako vyplynula úloha pre MF SR vypracovať postupy pre finančnú kontrolu štrukturálnych fondov. Tieto postupy by mali byť pripravené v spolupráci s relevantnými ministerstvami zodpovednými za implementáciu štrukturálnych fondov v termíne do konca septembra 2003.

Z uznesenia vlády SR č. 1030 vyplynula úloha pre Ministerstvo financií SR spolupracovať s Ministerstvom výstavby a regionálneho rozvoja SR pri vypracovaní manuálu pre vykonávanie kontroly fyzickej realizácie projektov financovaných zo štrukturálnych fondov v termíne do konca júla 2003.

Z rovnakého uznesenia vyplýva úloha pre platobný orgán pre štrukturálne fondy aktualizovať schválenú Koncepciu systému finančného riadenia štrukturálnych fondov v súvislosti s aktuálnymi informáciami z Európskej komisie.